การท่องเที่ยวแห่งประเทศไทย เปิดตัวรายการท่องเที่ยวออนไลน์ "Enjoy Local เมืองรอง...ต้องลอง" เพื่อโปรโมทการท่องเที่ยวเมืองรองสู่ตลาดโลก
การท่องเที่ยวแห่งประเทศไทย เปิดตัวรายการท่องเที่ยวออนไลน์ "Enjoy Local เมืองรอง...ต้องลอง" เพื่อโปรโมทการท่องเที่ยวเมืองรองสู่ตลาดโลกผ่านสื่อดิจิทัล

นางเพลินพิศ หมื่นพล ผู้อำนวยการสำนักเทคโนโลยีสารสนเทศ การท่องเที่ยวแห่งประเทศไทย (ททท.) เปิดเผยว่า ททท. ร่วมกับ บริษัท อาร์ท อินสไปร์ จำกัด ผู้เชี่ยวชาญด้านการตลาดออนไลน์ บริษัท ไอฟลิกซ์ (ประเทศไทย) จำกัด ผู้พัฒนาแพลตฟอร์มกิจกรรมออนไลน์และเครือข่ายพันธมิตร เปิดตัวรายการท่องเที่ยวออนไลน์ "Enjoy Local เมืองรอง...ต้องลอง" เพื่อส่งเสริมการท่องเที่ยวในพื้นที่จังหวัดเมืองรอง โดยการเพิ่มจำนวนนักท่องเที่ยว กระจายโอกาสในเชิงรายได้จากการท่องเที่ยวลงสู่เศรษฐกิจฐานรากและสร้างบรรยากาศการเดินทางไปยังเมืองรองและชุมชนให้คึกคักอย่างต่อเนื่อง

สำหรับรายการท่องเที่ยวออนไลน์ "Enjoy Local เมืองรอง...ต้องลอง" จะออกอากาศผ่านทาง YouTube เป็นวิดีโอภาษาอังกฤษและไทยอย่างละ 2 ตอนๆ ละ 8-10 นาที รวม 40 ตอน โดยจะนำเสนอสถานที่ท่องเที่ยวและวัฒนธรรมท้องถิ่นที่น่าสนใจในจังหวัดเมืองรอง อาทิ จังหวัดระนอง ชุมพร สุรินทร์ กาฬสินธุ์ และสกลนคร เป็นต้น นอกจากนี้ ททท.ยังมีแผนจะเผยแพร่รายการท่องเที่ยวออนไลน์และจัดกิจกรรมออนไลน์ผ่านสื่อของ ททท. และสื่อของ iflix โดยจะเริ่มออกอากาศตั้งแต่กันยายนถึงเดือนตุลาคม 2561 นี้อีกด้วย สำหรับการจัดกิจกรรมในครั้งนี้ ททท. คาดว่าจะสามารถเข้าถึงผู้ชมทั้งชาวไทยและต่างชาติได้ไม่น้อยกว่า 500,000 ครั้ง